Priekšlikums PADOMES LĒMUMS par nostāju, kas Eiropas Savienībai jāieņem ĀKK un ES Ministru padomē attiecībā uz ĀKK un ES Partnerattiecību nolīguma III pielikuma pārskatīšanu /* COM/2014/0364 final - 2014/0184 (NLE) */





PASKAIDROJUMA RAKSTS „Pārmaiņu programmā”[1] ir teikts, ka iekļaujoša un ilgtspējīga ekonomikas izaugsme ir izšķiroša, lai ilgtermiņā mazinātu nabadzību. Šādai ekonomikas izaugsmei ir vajadzīga labvēlīga uzņēmējdarbības vide, vietējās konkurētspējas pieaugums un jauni veidi privātā sektora iesaistei, ko panāk, izmantojot esošos vai vēl izveidojamos finanšu instrumentus. Pusanā notikušajā 4. Augsta līmeņa forumā par palīdzības efektivitāti tika aicināts panākt tiešāku privātā sektora iesaisti, lai sekmētu inovāciju, radītu ienākumus un darbvietas, veicinātu MVU un uzņēmējdarbību, mobilizētu vietējos resursus un pilnveidotu inovatīvus finanšu mehānismus. Iepriekš minētais ir veidojis pamatu kopīgajām ES un ĀKK valstu diskusijām par atbalstu privātā sektora attīstībai, kam būtu jāatspoguļojas 11. Eiropas Attīstības fonda (turpmāk „EAF”) plānošanā un īstenošanā. Šie aspekti, kā arī starptautiskā konteksta pārmaiņas, jo īpaši ievērojamais to dalībnieku un struktūru skaits, kas var efektīvi atbalstīt privāto sektoru, nozīmē to, ka programmas jāīsteno tādām organizācijām, kuras ir apliecinājušas savu spēju izmaksu ziņā izdevīgā veidā piedāvāt kvalitatīvas zināšanas. Tāpēc grozījums III pielikumā Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[2] (turpmāk „ĀKK un ES Partnerattiecību nolīgums”) un pēdējo reizi grozīts Vagadugu, Burkinafaso, 2010. gada 22. jūnijā[3], attiecas uz to atsauču svītrošanu, kurās minēts Uzņēmumu attīstības centrs (turpmāk „UAC”). Komisija ierosina Eiropas Savienības Padomei pieņemt pievienoto lēmumu. 2014/0184 (NLE) Priekšlikums PADOMES LĒMUMS par nostāju, kas Eiropas Savienībai jāieņem ĀKK un ES Ministru padomē attiecībā uz ĀKK un ES Partnerattiecību nolīguma III pielikuma pārskatīšanu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 209. panta 2. punktu saistībā ar 218. panta 9. punktu, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[4] („ĀKK un ES Partnerattiecību nolīgums”) un pēdējo reizi grozīts Vagadugu, Burkinafaso, 2010. gada 22. jūnijā[5], ņemot vērā Eiropas Komisijas priekšlikumu, tā kā: (1) ĀKK un ES Partnerattiecību nolīguma 100. pantā ir noteikts, ka ĀKK un ES Ministru padome, pamatojoties uz ĀKK un ES Attīstības finansiālās sadarbības komitejas ieteikumu, var pārskatīt, pārbaudīt un/vai grozīt minētā nolīguma Ia, Ib, II, III, IV un VI pielikumu. (2) Pusanā notikušajā 4. Augsta līmeņa forumā par palīdzības efektivitāti ĀKK un ES Partnerattiecību nolīguma puses aicināja panākt tiešāku privātā sektora iesaisti, lai sekmētu inovāciju, radītu ienākumus un darbvietas, veicinātu MVU un uzņēmējdarbību, mobilizētu vietējos resursus un pilnveidotu inovatīvus finanšu mehānismus. (3) Ņemot vērā iepriekš minēto un starptautiskā konteksta pārmaiņas, jo īpaši to dalībnieku un struktūru ievērojamo skaitu, kas var efektīvi atbalstīt privāto sektoru, saistītās programmas jāīsteno tādām organizācijām, kuras ir apliecinājušas savu spēju izmaksu ziņā izdevīgā veidā piedāvāt kvalitatīvas zināšanas. (4) III pielikuma grozījums attiecas uz to atsauču svītrošanu, kurās minēts Uzņēmumu attīstības centrs (turpmāk „UAC”), IR PIEŅĒMUSI ŠO LĒMUMU. 1. pants 1. Nostāja, kas Savienībai jāieņem ĀKK un ES Ministru padomē attiecībā uz ĀKK un ES Partnerattiecību nolīguma III pielikuma pārskatīšanu, tiek noteikta saskaņā ar šim lēmumam pievienoto ĀKK un ES Ministru padomes lēmuma projektu. 2. Savienības pārstāvji ĀKK un ES Ministru padomē par nebūtiskām izmaiņām padomes lēmuma projektā var vienoties bez turpmāka Padomes lēmuma. 2. pants Pēc ĀKK un ES Ministru padomes lēmuma pieņemšanas to publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs [1] COM(2011) 637, Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „ES attīstības politikas ietekmes palielināšana: Pārmaiņu programma”. [2] OV L 317, 15.12.2000., 3. lpp. [3] OV L 287, 4.11.2010., 3. lpp. [4] OV L 317, 15.12.2000., 3. lpp. [5] OV L 287, 4.11.2010., 3. lpp. PIELIKUMS dokumentam Priekšlikums PADOMES LĒMUMS par nostāju, kas Eiropas Savienībai jāieņem ĀKK un ES Ministru padomē attiecībā uz ĀKK un ES Partnerattiecību nolīguma III pielikuma pārskatīšanu PIELIKUMS Projekts ĀKK UN ES MINISTRU PADOMES LĒMUMS par ĀKK un ES Partnerattiecību nolīguma III pielikuma pārskatīšanu ĀKK UN ES MINISTRU PADOME, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[1] („ĀKK un ES Partnerattiecību nolīgums”) un pēdējo reizi grozīts Vagadugu, Burkinafaso, 2010. gada 22. jūnijā[2], un jo īpaši tā 100. pantu, tā kā: (1) ĀKK un ES Partnerattiecību nolīguma 100. pantā ir noteikts, ka ĀKK un ES Ministru padome, pamatojoties uz ĀKK un ES Attīstības finansiālās sadarbības komitejas ieteikumu, var pārskatīt, pārbaudīt un/vai grozīt minētā nolīguma Ia, Ib, II, III, IV un VI pielikumu. (2) Pusanā notikušajā 4. Augsta līmeņa forumā par palīdzības efektivitāti ĀKK un ES Partnerattiecību nolīguma puses aicināja panākt tiešāku privātā sektora iesaisti, lai sekmētu inovāciju, radītu ienākumus un darbvietas, veicinātu MVU un uzņēmējdarbību, mobilizētu vietējos resursus un pilnveidotu inovatīvus finanšu mehānismus. (3) Ņemot vērā iepriekš minēto un starptautiskā konteksta pārmaiņas, jo īpaši to dalībnieku un struktūru ievērojamo skaitu, kas var efektīvi atbalstīt privāto sektoru, saistītās programmas jāīsteno tādām organizācijām, kuras ir apliecinājušas savu spēju izmaksu ziņā izdevīgā veidā piedāvāt kvalitatīvas zināšanas. (4) III pielikuma grozījums attiecas uz to atsauču svītrošanu, kurās minēts Uzņēmumu attīstības centrs (turpmāk „UAC”), IR PIEŅĒMUSI ŠO LĒMUMU. 1. pants ĀKK un ES Partnerattiecību nolīguma III pielikumu groza šādi. 1. III pielikuma virsrakstu aizstāj ar šādu: „Iestāžu atbalsts” 2. Pielikuma 1. pantu aizstāj ar šādu: „Sadarbība atbalsta institucionālo mehānismu, lai veicinātu lauksaimniecību un lauku attīstību. Šajā saistībā sadarbība palīdz nostiprināt un palielināt Lauksaimniecības un lauku sadarbības tehniskā centra (CTA) nozīmi ĀKK institucionālo spēju attīstībā, īpaši saistībā ar informācijas pārvaldību, lai uzlabotu piekļuvi tehnoloģijām nolūkā palielināt lauksaimniecības ražību, tirdzniecības apjomu, nodrošinātību ar pārtiku un lauku attīstību.” 3. Pielikuma 3. pants kļūst par 2. pantu, aizstājot to. 2. pants Uzņēmumu attīstības centra (UAC) likvidāciju sāk īstenot ar šo lēmumu šādi. 1. ĀKK un ES Ministru padome pilnvaro UAC valdi veikt visus vajadzīgos pasākumus, lai ĀKK un ES Vēstnieku komitejas uzraudzībā sāktu UAC likvidāciju. 2. Likvidācijas procesu pabeidz ne vēlāk kā līdz 2016. gada 31. decembrim. 3. UAC likvidāciju un visas ar to saistītās izmaksas finansē, izmantojot 11. Eiropas Attīstības fondu. 3. pants Šo lēmumu pieņem ĀKK un ES Ministru padomē. Šis lēmums stājas spēkā tā pieņemšanas dienā. Vieta, […], […] Eiropas Savienības Padomes vārdā – || ĀKK Ministru padomes vārdā – priekšsēdētājs || priekšsēdētājs [1] OV L 317, 15.12.2000., 3. lpp. [2] OV L 287, 4.11.2010., 3. lpp.